CELEX: C2005/069/37
Language: el
Date: 2005-03-19 00:00:00
Title: Υπόθεση T-475/04: Προσφυγή των εταιριών Bouygues SA και Bouygues Télécom κατά της Επιτροπής των Ευρωπαϊκών Κοινοτήτων που ασκήθηκε στις 24 Νοεμβρίου 2004

19.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/20
            
         Προσφυγή των εταιριών Bouygues SA και Bouygues Télécom κατά της Επιτροπής των Ευρωπαϊκών Κοινοτήτων που ασκήθηκε στις 24 Νοεμβρίου 2004
   (Υπόθεση T-475/04)
   (2005/C 69/37)
   Γλώσσα διαδικασίας: η γαλλική
   Οι εταιρίες Bouygues SA, με έδρα το Παρίσι, και Bouygues Télécom, με έδρα την Boulogne-Billancourt (Γαλλία), εκπροσωπούμενες από τους δικηγόρους Louis Vogel, Joseph Vogel, Bernard Amory, Alexandre Verheyden, François Sureau και Didier Theophile, άσκησαν ενώπιον του Πρωτοδικείου των Ευρωπαϊκών Κοινοτήτων στις 24 Νοεμβρίου 2004 προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               1.
            
            
               να ακυρώσει την απόφαση της Επιτροπής C(2004)2647 της 20ής Ιουλίου 2004 – Κρατική ενίσχυση – Γαλλία, σχετικά με την τροποποίηση των τελών που οφείλουν η Orange και η SFR βάσει των αδειών Universal Mobile Telecommunication System (UMTS);
            
         
               2.
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η παρούσα προσφυγή στρέφεται κατά της αποφάσεως C(2004)2647 τελικό, της 20ής Ιουλίου 2004, της Επιτροπής, με την οποία κρίθηκε ότι δεν υφίσταται γαλλική κρατική ενίσχυση υπέρ της Orange France και της SFR με την ευκαιρία της εκ των υστέρων μειώσεως των τελών ύψους 4,995 δισεκατομμυρίων ευρώ που έπρεπε να καταβάλει στο γαλλικό Κράτος καθένας από τους επιχειρηματίες, ως αντιπαροχή της αδείας Universal Mobile Telecommunication System (UMTS), χορηγηθείσας στις 18 Ιουλίου 2001. Με την έκδοση της εν λόγω αποφάσεως, απορρίφθηκε η κατατεθείσα από τις προσφεύγουσες εταιρίες καταγγελίας.
   Συναφώς, υπενθυμίζεται ότι η γαλλική Κυβέρνηση προέβη σε δύο προσκλήσεις υποβολής υποψηφιοτήτων για τη χορήγηση των αδειών UMTS. Η πρώτη, στην οποία έλαβαν μέρος η Orange France και η SFR, έγινε τον Αύγουστο του 2000. Το ύψος των τελών καθορίστηκε σε 4,995 δισεκατομμύρια ευρώ ανά άδεια. Η Bouygues Télécom αποφάσισε να μην υποβάλει υποψηφιότητα λόγω της καθορισθείσας τιμής. Στο πλαίσιο της δεύτερης προσκλήσεως υποβολής υποψηφιοτήτων, το ποσό των τελών κατήλθε σε 619 εκατομμύρια ευρώ. Η Bouygues Télécom έλαβε άδεια UMTS κατόπιν της δεύτερης αυτής διαδικασίας. Πάντως, εν τω μεταξύ, η γαλλική Κυβέρνηση αποφάσισε να προσαρμόσει αναδρομικώς το ποσό των τελών που προβλεπόταν στο πλαίσιο της πρώτης διαδικασίας με αυτό που προβλεπόταν στη δεύτερη πρόσκληση υποβολής υποψηφιοτήτων.
   Προς στήριξη των αξιώσεών τους, οι προσφεύγουσες προβάλλουν κατ'αρχάς την παράβαση του άρθρου 87 της Συνθήκης. Συναφώς, ισχυρίζονται ότι:
   
               —
            
            
               Τα κυριαρχικά τέλη είναι δημόσια έσοδα και το Γαλλικό Κράτος, τροποποιώντας αναδρομικά το ποσό των τελών που πρέπει να καταβάλουν η Orange και η SFR, αρνήθηκε να εισπράξει ρευστή, απαιτητή και βεβαία πίστωση·
            
         
               —
            
            
               Η Επιτροπή, στηριζόμενη στη θεώρηση ότι η προσβαλλομένη απόφαση δικαιολογείται από την αρχή της απαγορεύσεως των διακρίσεων, παρέκαμψε εν προκειμένω το επί της ουσίας ζήτημα. Συναφώς, προβάλλεται, μεταξύ άλλων, ότι η απόφαση της Γαλλικής Κυβερνήσεως, προσέδωσε στην Orange και την SFR πλεονέκτημα χρονικής φύσεως που αφορά τη δυνατότητα διεισδύσεως, προώρως, στην αγορά του UMTS έχοντας την εγγύηση, ενώ τίποτα δεν είχε προβλεφθεί συναφώς στην πρώτη πρόσκληση υποβολής υποψηφιοτήτων, ότι το ποσό των τελών τους UMTS θα μειωνόταν στο ζητηθέν με τη δεύτερη πρόσκληση υποβολής υποψηφιοτήτων επίπεδο·
            
         
               —
            
            
               Η επίμαχη απόφαση επηρέασε πραγματικώς τον ανταγωνισμό επιτρέποντας στην Orange και την SFR, που ήσαν ήδη σημαντικοί επιχειρηματίες στη γαλλική αγορά της κινητής τηλεφωνίας, να ενισχύσουν τη θέση τους στην αναδυόμενη αγορά του UMTS και, κατά συνέπεια, να περιορίσουν την πρόσβαση των ανταγωνιστών τους στην οικεία αγορά.
            
         Εξάλλου, οι προσφεύγουσες θεωρούν ότι η καθής, αναφέροντας απλώς ότι η χορήγηση των αδειών UMTS δεν εξομοιούται με εμπορική συναλλαγή, χωρίς περαιτέρω εξηγήσεις, κατά παράβαση του άρθρου 230 της Συνθήκης, δεν αιτιολόγησε επαρκώς την απόφασή της.
   Τέλος, οι προσφεύγουσες θεωρούν ότι η Επιτροπή παρέβη τα άρθρα 87 και 88 ΕΚ μη εξετάζοντας το επίμαχο μέτρο στο πλαίσιο της προβλεπομένης στις διατάξεις αυτές τυπικής διαδικασίας εξετάσεως.